
DĖL 2020 M. SPALIO 7 D. PASITARIME IŠKELTŲ KLAUSIMŲ ĮGYVENDINIMO

Lietuvos Respublikos susisiekimo ministerija (toliau – Susisiekimo ministerija), vykdydama Ministro Pirmininko pavedimą, įformintą Lietuvos Respublikos Vyriausybės kanclerio 2020 m. Spalio 8 d. rezoliucija Nr. S-4219, pagal kompetenciją teikia informaciją dėl pasitarime dėl Lietuvos nacionalinės vežėjų automobiliais asociacijos „Linava“ (toliau – Asociacija) (protokolas Nr. LV-479) priimtų sprendimų įgyvendinimo.

Dėl keleivių vežimo sektoriaus

Informuojame, kad 2020 m. liepos 14 d. Konkurencijos taryba nutarimu Nr. 1S-77 (2020) „Dėl Lietuvos Respublikos susisiekimo ministro įsakymu patvirtintų leidimų vežti keleivius reguliaraus susisiekimo kelių transporto maršrutais išdavimo taisyklių ir Lietuvos transporto saugos administracijos veiksmų jas įgyvendinant atitikties Lietuvos Respublikos konkurencijos įstatymo 4 straipsnio reikalavimams“ (toliau – nutarimas) nutarė, kad Lietuvos transporto saugos administracija (toliau – LTSA) pratęsdama sutartis dėl keleivių vežimo tolimojo reguliaraus susisiekimo kelių transporto maršrutais pažeidė Konkurencijos įstatymą ir įpareigojo LTSA per 8 mėnesius nutraukti nurodytas nutarime sutartis bei organizuoti konkurencingą procedūrą naujiems vežėjams parinkti. LTSA apskundė nutarimo dalis, dėl paskirtos baudos, nustatyto įpareigojimo nutraukti per 8 mėnesius nuo nutarimo paskelbimo dienos interneto svetainėje sutartis dėl keleivių vežimo tolimojo reguliaraus susisiekimo kelių transporto maršrutais ir konkurencingos procedūros naujiems vežėjams atrinkti organizavimo Lietuvos vyriausiajam administraciniam teismui (toliau – LVAT). LVAT iš dalies patenkino LTSA skundą – nutarė sustabdyti nutarimo rezoliucinės dalies 3 punkte numatyto įpareigojimo vykdymą – sutarčių su vežėjais nutraukimo terminas įsigalios po teismo sprendimo.
Kadangi skundas buvo tenkintas tik iš dalies, LTSA šiuo metu rengiasi konkursų vežėjams parinkti organizavimui pagal galiojančią tvarką.
Esama situacija ir planai aptarti Lietuvos Respublikos susisiekimo ministro 2019 m. lapkričio 21 d. įsakymu Nr. 3-522 „Dėl patariamosios tarybos dėl reguliaraus susisiekimo autobusais transporto teisinio reglamentavimo Lietuvoje sudarymo“ sudarytos patariamosios tarybos dėl reguliaraus susisiekimo autobusais transporto teisinio reglamentavimo Lietuvoje posėdžiuose.

Dėl siūlomų priemonių kelių transporto sektoriaus stabilizavimui ir plėtrai

Alternatyvių degalų infrastruktūros kūrimas ir plėtra bus vykdoma atsižvelgiant į nacionalinius teisės aktus, transporto parko pokyčius, šiltnamio efektą sukeliančių dujų (ŠESD) mažinimo tikslus transporto sektoriui, bei galimus investicijų šaltinius ir lėšas.
Šiuo metu rengiamame Alternatyvių degalų įstatymo projekte yra numatyta iki 2030 metų:
- 60 tūkst. elektromobilių įkrovimo prieigų, iš kurių 6 tūkst. viešosios/pusiau viešosios prieigos;
- nemažiau kaip 30 viešųjų SGD stotelių;
- nemažiau kaip 3 viešosios LNG stotelės.
Nacionaliniam energetikos ir klimato srities veiksmų (NEKS) planui (prireikus sumažinti ŠESD emisijas transporto sektoriuje nuo -9 iki -33 proc.) papildomai pasiūlyti tokie keitimai (iki 2030 m.):
- nemažiau kaip 4 viešosios LNG stotelės;
- 1000 privačių SGD stotelių;
- 4 viešosios vandenilio stotelės.
Susisiekimo ministerija yra atsakinga už alternatyvių degalų įkrovimo/papildymo infrastruktūros kūrimą ir plėtrą. Už vandenilio kaip kuro naudojimo plėtrą atsakinga Energetikos ministerija. Šiuo metu nacionaliniuose teisės aktų projektuose vandenilio naudojimas numatytas kaip priemonė gamtinių dujų žalinimui. 

Dėl Mobilumo paketo

Lietuvos Respublikos teisingumo ministerija rengia ieškinį dėl Mobilumo paketo ir Susisiekimo ministerija yra pasirengusi padėti spręsti šį klausimą, jei būtų nuspręsta viešinti klausimą Briuselyje kartu su kitomis ieškinius teikiančiomis šalimis.

Dėl minimaliosios mėnesinės algos ir Europos Sąjungos Teisingumo Teismui skundžiamų Mobilumo paketo nuostatų infomaciją 2020 m. spalio 22 d. raštu Nr. (11.2 E-53)SD-5507 pateikė Lietuvos Respublikos socialinės apsaugos ir darbo ministerija.

